DOICIMÉAD INMHEÁNACH OIBRE DE CHUID AN CHOIMISIÚIN ACHOIMRE FEIDHMIÚCHÁIN AR AN MEASÚNÚ TIONCHAIR a ghabhann leis an doiciméad Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le suiteálacha cábla-bhealaigh atá ceaptha chun daoine a iompar agus lena n-aisghairtear Treoir 2000/9/CE maidir le suiteálacha cábla-bhealaigh atá ceaptha chun daoine a iompar /* SWD/2014/0117 final */





DOICIMÉAD INMHEÁNACH OIBRE DE CHUID AN CHOIMISIÚIN ACHOIMRE FEIDHMIÚCHÁIN AR AN MEASÚNÚ TIONCHAIR a ghabhann leis an doiciméad Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le suiteálacha cábla-bhealaigh atá ceaptha chun daoine a iompar agus lena n-aisghairtear Treoir 2000/9/CE maidir le suiteálacha cábla-bhealaigh atá ceaptha chun daoine a iompar Séanadh: Níl an achoimre feidhmiúcháin seo de cheangal ach ar sheirbhísí an Choimisiúin atá bainteach lena hullmhú agus ní réamhbhreith ar an bhfoirm dheiridh d'aon chinneadh a ghlacfaidh an Coimisiún í. 1. AN FHADHB A SHAINIÚ Cé go nglactar leis go ginearálta go bhfuil an treoir um Chábla-bhealaí tar éis na príomhchuspóirí a bhí le baint amach a bhaint amach, léirítear leis an taithí a bailíodh le 10 mbliana anuas agus an treoir á cur chun feidhme go bhfuil gnéithe áirithe ann is féidir a fheabhsú. Bunaithe ar na sásraí aiseolais ó na Ballstáit agus ó na páirtithe leasmhara earnálacha, sainaithníodh na fadhbanna seo a leanas: Fadhb 1: Deacracht maidir le suiteálacha áirithe a shainaithint go soiléir mar chábla-bhealaí Tá léirmhínithe agus cleachtais éagsúla i measc na n-údarás freagracha san AE, i measc na monaróirí agus i measc na gcomhlachtaí dá dtugtar fógra, go háirithe maidir le dhá chineál suiteálacha: - Suiteálacha chun críocha iompair agus áineasa ag an am céanna: eisíonn an treoir um Chábla-bhealaí óna raon feidhme “trealamh atá le húsáid i bpáirceanna aonaigh nó i bpáirceanna siamsaíochta, chun críocha áineasa”. Tá trealamh de shaghas nua ar an margadh áfach atá ceaptha chun críocha áineasa ach a fheidhmíonn mar mhodh iompair chomh maith. - Cáblaí beaga agus ardaitheoirí claonta: go praiticiúil, is deacair idirdhealú idir na suiteálacha seo a dhéanamh, toisc go dtagann na hardaitheoirí claonta faoi raon feidhme na Treorach um Ardaitheoirí 95/16/CE, agus tá cáblaí beaga faoi réir na Treorach um Chábla-bhealaí, agus dá bhrí sin, tá ceanglais riachtanacha éagsúla á gcomhlíonadh acu. Tá costais bhreise tabhaithe ag monaróirí nó ag oibreoirí de shuiteálacha áirithe mar gheall ar an riachtanas na suiteálacha a mhodhnú go haisghníomhach agus iad a chuir i gcomhréir leis an treoir um chábla-bhealaí. Tá cineálacha cur chuige éagsúla curtha i bhfeidhm ag na húdaráis agus ag na comhlachtaí dá dtugtar fógra ar fud na hEorpa, agus an toradh a bhí ar sin; caitheamh go héagsúil le monaróirí agus saobhadh margaidh. Fadhb 2: Idirdhealú idir chomhpháirteanna sábháilteachta, idir fhochórais agus idir bhonneagair Tá an Treoir um Chábla-bhealaí bunaithe ar an idirdhealú idir chomhpháirteanna sábháilteachta, idir fhochórais, idir bhonneagair agus idir shuiteálacha; ach ní bhíodh idirdhealú den chineál sin soiléir i gcónaí. Tá comhpháirteanna sábháilteachta agus fochórais faoi réir na rialacha ar shaorghluaiseacht earraí agus chuige sin cuirtear faoi réir nós imeachta um measúnú comhréireachta an Choimisiúin Eorpaigh agus dearbhú comhréireachta an Choimisiúin Eorpaigh iad. Ar an taobh eile de, leanann na suiteálacha de bheith faoi réim inniúlachta na mBallstát agus i ndáil leis sin tá siad faoi réir córais údaraithe shonraigh. Ina theannta sin, níl bonneagar faoi réir na saorghluaiseachta ach an oiread agus d'fhéadfaí go mbeadh gá é a thástáil i níos mó ná Ballstát amháin. Fadhb 3: Nós imeachta um measúnú comhréireachta d'fhochórais Ní dhéanann an Treoir um Chábla-bhealaí foráil maidir le modúl sonrach um measúnú comhréireachta d'fhochórais. Ceanglaítear le hIarscríbhinn VII ar chomhlachtaí dá dtugtar fógra na fochórais a sheiceáil ach ní thugtar aon treoir ar conas is cheart sin é a dhéanamh. Mar thoradh ar an gcás sin, tá roinnt léirmhínithe agus cineálacha cur chun feidhme éagsúla den mheasúnú comhréireachta ar na fochórais agus is féidir éiginnteacht dhlíthiúil agus saobhadh margaidh bheith mar thoradh air sin. Fadhb 4: An Treoir um Chábla-bhealaí a ailíniú leis an gCreat Reachtach Nua Titeann an ailíniú ar an Treoir um Chábla-bhealaí leis an gCreat Reachtach Nua amach i gcomhthéacs an tiomantais pholaitiúil atá leagtha síos in Airteagal 2 den Chinneadh ar an gCreat Reachtach Nua. Chonacthas go leor de na fadhbanna cothrománacha ginearálta atá sainaitheanta ag an gCreat Reachtach Nua i gcur chun feidhme na Treorach um Chábla-bhealaí 2000/9/CE chomh maith. Sa phróiseas comhairliúcháin, bhí formhór na bpáirtithe leasmhara i bhfabhar an ailínithe. An gá le hidirghabháil phoiblí Déantar na gnéithe ar a ndírítear i gcomhthéacs an tionscnaimh sin a rialáil cheana leis an Treoir um Chábla-bhealaí 2000/9/CE. Ní dhíríonn an reachtaíocht seo ar na fadhbanna atá sainaitheanta i mbealach éifeachtach áfach. An príomhbhonn cirt atá leis an ngníomhaíocht, deimhneacht dhlíthiúil agus ailíniú na Treorach um Chábla-bhealaí leis an gCreat Reachtach Nua a áirithiú do na geallsealbhóirí earnálacha. 2. Anailís na coimhdeachta Baineann an tionscnamh le feidhmiú cuí agus éifeachtach an mhargaidh inmheánaigh do tháirgí i réimse na suiteálacha cábla-bhealaí atá ceaptha chun daoine a iompar. Tá gníomhaíocht an AE sa réimse sin bunaithe ar Airteagal 114 den Chonradh ar Fheidhmiú an Aontais Eorpaigh. Coisceann gníomhaíocht ar leibhéal an AE rialacháin náisiúnta nua agus éagsúla a thabhairt isteach, a mbeadh ilroinnt an mhargaidh inmheánaigh mar thoradh orthu. Má dhéantar beart ar leibhéal náisiúnta chun dul i ngleic leis an bhfadhb, d'fhéadfaí bacainní a chruthú ar shaorghluaiseacht táirgí a bhaineann le Cábla-bhealaí (comhpháirteanna sábháilteachta agus fochórais). Caitheadh go míchothrom le hoibreoirí eacnamaíocha cheana mar thoradh ar na cineálacha cur chuige éagsúla atá curtha i bhfeidhm ag na húdaráis nó ag na comhlachtaí dá dtugtar fógra. 3. Cuspóirí Is é is príomhaidhm leis an tionscnamh, feidhmiú an mhargaidh inmheánaigh a fheabhsú, ag áirithiú leibhéal níos airde sábháilteachta ag an am céanna, agus cothrom iomaíochta a bhaint amach le haghaidh oibreoirí eacnamaíocha na gCábla-bhealaí. Is cuspóir tábhachtach eile é an simpliú, trí roinnt príomhchoincheap agus sainithe atá sa téacs dlíthiúil a shoiléiriú, rud a d'éascódh cur i bhfeidhm comhsheasmhach. Léirítear sa tábla seo a leanas cuspóirí sonracha agus oibríochtúla thionscnamh an athbhreithnithe ar an Treoir um Chábla-bhealaí maidir leis na cuspóirí ginearálta beartais mar atá léirithe thuas. GINEARÁLTA || SONRACH || OIBRÍOCHTÚIL Sláinte agus sábháilteacht na n-úsáideoirí a chosaint níos fearr Cothrom iomaíochta a bhaint amach le haghaidh oibreoirí eacnamaíocha na gCábla-bhealaí agus saorghluaiseacht earraí a áirithiú || Cur i bhfeidhm fónta agus aonfhoirmeach na Treorach um Chábla-bhealaí a áirithiú Reachtaíocht shoiléir agus cur i bhfeidhm comhsheasmhach uirthi a áirithiú ar fud an AE Comhleanúnachas agus solúbthacht a áirithiú sna nósanna imeachta um measúnú comhréireachta le haghaidh gach táirge faoi raon feidhme na Treorach um Chábla-bhealaí An timpeallacht Eorpach rialála a shimpliú i réimse na suiteálacha cábla-bhealaí atá ceaptha chun daoine a iompar || Raon feidhme na Treorach, na sainithe agus na dteorainneacha le treoracha eile a shoiléiriú (mar a dhéantar sa Treoir um Ardaitheoirí 95/16/CE) An sainaithint ar agus an t-idirdhealú idir chomhpháirteanna sábháilteachta, idir fhochórais agus idir bhonneagar a shoiléiriú Tuilleadh comhsheasmhachta sna nósanna imeachta um measúnú comhréireachta d'fhochórais a sholáthar 4. Roghanna Beartais Rinneadh trí rogha beartais éagsúil a mheas, i.e.: - an rogha “Gan beart a dhéanamh” mar rogha bhunlíne; - an rogha “Reachtaíocht bhog” mar rogha mhalartach neamhreachtach, is é sin ranna ábhartha den Treoirleabhar um Chur i bhFeidhm a ghabhann leis an Treoir um Chábla-bhealaí a leasú; agus - an rogha “Beart reachtach”, is é sin codanna sonracha de théacs dlíthiúil na Treorach um Chábla-bhealaí a leasú. Rinneadh an anailís ar iarmhairtí na roghanna beartais thuas ar leithligh le haghaidh gach réimse sainaitheanta a d’fhéadfaí a fheabhsú trí chur chuige céim ar chéim a chur i bhfeidhm. Rinneadh anailís cáilíochta ar leithligh ar na roghanna beartais do gach fadhb, comhlánaithe le faisnéis níos mionsonraithe a cuireadh ar fáil sa “Staidéar don Mheasúnú Tionchair maidir leis an Athbhreithniú a Rinneadh ar Threoir 2000/9/CE maidir le Suiteálacha Cábla-Bhealaí atá Ceaptha chun Daoine a Iompar”. 5. MEASÚNÚ TIONCHAR Sainaithníodh tuilleadh tionchar ábhartha sa réimse eacnamaíoch. Sa réimse sóisialta, léirítear roinnt buntáistí ó thaobh dearcaidh cháilíochtúil de. Ní mheastar go mbeidh tionchair ar an gcomhshaol. Tá an measúnú ar gach ceann de na hathruithe atá beartaithe bunaithe ar na costais agus ar na buntáistí atá bainteach leo, buntáistí a chuimsíonn feabhsuithe ar dheimhneacht dhlíthiúil agus cothrom iomaíochta don tionscal. Tá measúnú déanta ar na tionchair sóisialta a bhaineann le: · Sláinte agus sábháilteacht phoiblí · Fostaíocht agus margaí an tsaothair An tionchar sóisialta don chuid is mó, buntáistí do shláinte agus do shábháilteacht úsáideoirí na suiteálacha cábla-bhealaigh. Ceapadh na hathruithe a moladh chun cur i bhfeidhm praiticiúil na Treorach a fheabhsú. Glactar leis go gcuidíonn sé le leibhéal sábháilteachta feabhsaithe agus le cáilíocht na suiteálacha cábla-bhealaigh má sholáthraítear deimhneacht dhlíthiúil agus nuair a shonraítear oibleagáidí na n-oibreoirí eacnamaíocha ar bhealach níos fearr, tríd an ailíniú leis an gCreat Reachtach Nua. Mar thoradh ar sin, laghdófaí dóchúlacht tionóiscí nó díobhálacha. Níorbh fhéidir na buntáistí a léiriú ó thaobh dearcaidh chainníochtúil de áfach. Ní mheastar go mbeidh tionchar ag na roghanna ar fhostaíocht san earnáil. Tá measúnú déanta ar na tionchair eacnamaíochta maidir le: · Feidhmiú an Mhargaidh Inmheánaigh agus iomaíocht · Iomaíochas, trádáil agus sreafaí infheistíochta · Costais oibriúcháin agus iompar gnólachtaí / fiontair bheaga agus mheánmhéide · Ualaí riaracháin ar ghnólachtaí · Údaráis phoiblí · Nuálaíocht agus taighde Maidir le soiléirithe i raon feidhme na Treorach agus cur chun feidhme nós imeachta um measúnú comhréireachta shonraigh d'fhochórais, níor cheart go mbeadh costais bhreise ann, toisc go soláthrófar leis na hathruithe deimhneacht dhlíthiúil don chás atá ann faoi láthair. Meastar go dtagann na táirgí céanna faoi raon feidhme na Treorach cheana féin inniu; mar sin de, ní bheadh costais bhreise ach ar na monaróirí nár chuir an Treoir um Chábla-bhealaí i bhfeidhm, go hearráideach. Sa chomhthéacs sin, is fiú a thabhairt le fios go bhfuil costais ar tháirge a bhaineann leis an Treoir um Chábla-bhealaí a chomhlíonadh níos airde ná táirge nach gá an comhlíonadh seo a áirithiú ina leith. Ar an taobh eile, thiocfadh buntáistí chun cinn de thairbhe soiléirithe ar raon feidhme agus ar nósanna imeachta um measúnú comhréireachta do mhonaróirí, d'oibreoirí agus d'údaráis náisiúnta, mar thoradh ar earráidí féideartha maidir le comhlíonadh, measúnú comhréireachta agus deimhniúchán a sheachaint. 6. COMPARÁID IDIR NA ROGHANNA Roghnaítear roghanna tosaíochta ar bhonn anailíse agus ar bhonn an mheasúnaithe ar na roghanna beartais ábhartha, ag cur san áireamh tionchair eacnamaíocha agus an leibhéal níos airde buntáistí sóisialta i dtéarmaí sláinte agus sábháilteachta úsáideoirí na suiteálacha cábla-bhealaigh, trí fheabhsuithe i ndeimhneacht dhlíthiúil agus i gcur i bhfeidhm na Treorach. Maidir leis na hathruithe a moladh, is rogha tosaíochta é “Reachtaíocht bhog” a chur le chéile le “Bearta reachtacha”. Déantar measúnú ar gach tionchar i gcomhréir leis an scála seo a leanas: ++ tionchar dearfach suntasach + tionchar dearfach beag 0 tionchar ar bith / bunlíne - tionchar diúltach beag -- tionchar diúltach suntasach Tá na roghanna tosaíochta le haghaidh gach athrú atá molta aibhsithe i ndath liath. || Éifeachtacht || Éifeachtúlacht Na costais/na sochair || Comhleanúnachas Raon Feidhme na Treorach: 1. Gan beart a dhéanamh (bunlíne) || 0 || 0 || 0 || 0 2. “Reachtaíocht bhog” (an Treoirleabhar um Chur i bhFeidhm a leasú) || + Cuirfear chun cinn cur i bhfeidhm fónta agus aonfhoirmeach na Treorach um Chábla-bhealaí ach ní bhfaighidh sé réidh leis na staideanna dlíthiúla doiléire go hiomlán. || 0 Níltear ag súil leis go mbeidh costais bhreise ann. Sonraíonn na soiléirithe an léirmhíniú ceart ar an dlí atá ann faoi láthair. || + Mheasfaí go mbeidh buntáistí ann má chloíonn ar a laghad roinnt de na monaróirí páirteacha le forálacha an Treoirleabhair um Chur i bhFeidhm. Is neamhchinnteacht ar leith a bhaineann leis an gcur chuige a bhunófaí ar an reachtaíocht bhog go bhfuil sé dírithe ar mhonaróirí ardaitheoirí den chuid is mó. || + Cuideoidh dul chun cinn i dtaca leis an Treoir um Chábla-bhealaí a chur chun feidhme go haonfhoirmeach le rialáil níos fearr agus leis an nGníomh um an Margadh Aonair, d'ainneoin an baol go dtiocfadh staideanna dlíthiúla doiléire chun cinn sa todhchaí. 3. Beart reachtach (an Treoir a leasú) || ++ Áiritheofar cur i bhfeidhm fónta, aonfhoirmeach agus comhsheasmhach na Treorach um Chábla-bhealaí tríd an mbeart reachtach don raon feidhme teoranta a chumhdaítear leis. || 0 Níor sainaithníodh costais bhreise. Mar atá sa rogha roimhe, is soiléiriú é ar cheanglas dlíthiúil atá ann cheana. || ++ Feabhas suntasach ar dheimhneacht dhlíthiúil do mhonaróirí. Seachnófar measúnú mícheart ar cad iad na ceanglais dhlíthiúla ar cheart a chomhlíonadh. || ++ Cuideoidh an staid dhlíthiúil shoiléir le rialáil níos fearr agus leis an nGníomh um an Margadh Aonair. Comhpháirteanna sábháilteachta, fochórais, bonneagair agus suiteálacha 1. Gan beart a dhéanamh (bunlíne) || 0 || 0 || 0 || 0 2. “Reachtaíocht bhog” (an Treoirleabhar um Chur i bhFeidhm a leasú) || + Sholáthródh reachtaíocht bhog treoir sholúbtha, rud a sheachnódh an iomarca forálacha rúracha gan iarraidh a d'fhéadfadh bheith mar thoradh ar réiteach reachtach sa chás seo. Is fearr a bhainfí amach na cuspóirí sonracha maidir le cur i bhfeidhm fónta agus aonfhoirmeach na Treorach um Chábla-bhealaí dá n-úsáidfí rogha na reachtaíochta boige. || 0 Níor sainaithníodh costais bhreise mar thoradh ar chur chuige a bhunófaí ar an reachtaíocht bhog || + Meastar go mbeidh buntáistí toisc go mbeidh uirlis ar fáil chun forálacha infheidhmithe a shoiléiriú do mhonaróirí, do chomhlachtaí dá dtugtar fógra agus do riaracháin phoiblí. Meastar go laghdófaí earráidí agus na costais a bhaineann leo in aicmiú na dtáirgí. || + Spreagfaidh an soiléiriú a sholáthrófar sa Treoirleabhar um Chur i bhFeidhm an reachtaíocht a chur i bhfeidhm ar bhonn comhthoiliúil, a rannchuideoidh go dearfach le rialáil níos fearr agus leis an nGníomh um an Margadh Aonair. Ní fhágfaidh sé go bhfaighfí réidh leis na staideanna dlíthiúla doiléire go hiomlán áfach. 3. Beart reachtach (an Treoir a leasú) || 0 I bprionsabal, sholáthródh beart reachtach cur i bhfeidhm níos fónta agus níos aonfhoirmí ar an Treoir um Chábla-bhealaí. Níor sholáthair an plé sa mheitheal agus sa phróiseas comhairliúcháin téacs soiléir dlíthiúil a sheachnódh tuilleadh léirmhínithe sa todhchaí áfach. || - - Tá baol a bhaineann le costais níos airde ag teacht ó rogha reachtach, maidir le nuálaíocht freisin. || 0 Níor sainaithníodh na buntáistí go soiléir, ach amháin má ghlactar leis go bhfeabhsódh téacs soiléir dlíthiúil, dá mbeadh ceann ar fáil, intuarthacht do mhonaróirí. || 0 Ag tógáil na ceisteanna a ardaíodh ar infhaighteacht réiteach reachtach fónta san áireamh, ní féidir a bheith cinnte go bhféadfaí an réiteach seo rannchuidiú go dearfach le rialáil níos fearr nó leis an nGníomh um an Margadh Aonair. Nós imeachta um measúnú comhréireachta d'fhochórais 1. Gan beart a dhéanamh (bunlíne) || 0 || 0 || 0 || 0 2. “Reachtaíocht bhog” (an Treoirleabhar um Chur i bhFeidhm a leasú) || + D'fhéadfadh an cur chun cinn de na modúil um measúnú comhréireachta sa Treoirleabhar um Chur i bhFeidhm cuidiú chun cuid den chomhchuibheas sa réimse sin a shroicheadh. Is beag an difear idir an cur chuige agus cúrsaí mar atá faoi láthair. Tá na modúil aitheanta go forleathan ach tá fadhbanna sainaitheanta ann go fóill. || 0 Tá nós imeachta um measúnú comhréireachta de dhíth cheana féin i láthair na huaire, mar sin de níor cheart go mbeadh costais bhreise shuntasacha ann. || 0 Ní féidir a bheith cinnte go mbeadh buntáistí mar thoradh ar an rogha seo. Níor fhág infhaighteacht na modúl i láthair na huaire go bhfuil an cás intuartha go hiomlán ag monaróirí. || 0 Níl na rannchuidithe le rialáil níos fearr agus leis an nGníomh um an Margadh Aonair soiléir toisc go meastar gur tionchar an-teoranta a bhíonn ag rogha na reachtaíochta boige. 3. Beart reachtach (an Treoir a leasú) || ++ Trí mhódúil a chur san áireamh le haghaidh measúnaithe comhréireachta faoin dlí, mar a dhéantar de ghnáth le haghaidh táirgí a thagann faoi reachtaíocht ina bhfuil cur chuige nua i gceist, áiritheofar go mbeidh na nósanna imeachta um measúnú comhréireachta atá á n-úsáid san AE comhsheasmhach. Comhlíonfar na cuspóirí sonracha go hiomlán. || 0 Tá nós imeachta um measúnú comhréireachta de dhíth cheana féin i láthair na huaire, mar sin de níor cheart go mbeadh costais bhreise shuntasacha ann. || ++ Bainfear feabhas suntasach ar dheimhneacht dhlíthiúil agus ar intuarthacht amach do mhonaróirí. || ++ Soláthraíonn an rogha sin staid dhlíthiúil shoiléir. Rannchuideoidh an rogha le rialáil níos fearr agus leis an nGníomh um an Margadh Aonair. Rogha ionstraime dlí I gcomhréir le beartas an Choimisiúin an timpeallacht rialála a shimpliú, tá sé beartaithe Rialachán a dhéanamh den Treoir. Forchuirtear leis an Treoir atá ann faoi láthair rialacha soiléire agus mionsonraithe a bheidh infheidhme i go haonfhoirmeach ar fud an Aontais. Dá bhrí sin, is féidir Rialachán a dhéanamh de go héasca. Seachnófar leis an athrú sin na costais do na Ballstáit a bhaineann le Treoir a thrasuí. Ina theannta sin, beifear in ann an reachtaíocht nua a chur i bhfeidhm níos tapúla agus cuideoidh sé le hoibreoirí eacnamaíocha a gcuid gnó a dhéanamh, toisc nach mbeidh orthu déileáil ach le hionstraim rialála amháin, in ionad 28 dlí náisiúnta lena dtrasuítear Treoir. 7. Faireachán agus Meastóireacht Leanfar leis an measúnú ar éifeachtacht na reachtaíochta a bhunú ar an aiseolas a fhaightear trí na sásraí cumarsáide agus comhair atá bunaithe cheana féin taobh istigh de chreat na Treorach um Chábla-bhealaí, i.e.: – An Buanchoiste Comhairleach um Chábla-bealaí (CSC) agus an Meitheal Saineolaithe um Chábla-bealaí (CWG) – An Grúpa um Chomhar Riaracháin maidir le Faireachas Margaidh sna Ballstáit maidir le Cábla-bhealaí (Cableways AdCo); – An Grúpa Earnála um Shuiteálacha Cábla-bhealaigh (CSG) den Chomhordú Eorpach ar Chomhlachtaí dá dtugtar Fógra; – Coiste Teicniúil 242 um cheanglais shábháilteachta d'iompar paisinéirí le téad den Choiste Eorpach um Chaighdeánú (CEN/TC 242). Gheofar aiseolas sa bhreis ó na sásraí nua nó fairsingithe maidir le comhar agus malartú faisnéise dá bhforáiltear leis an Rialúchán maidir leis an gCreat Reachtach Nua 765/2008. Déanfar faireachán ar leibhéal na comhlíontachta trí na táscairí seo a leanas: – líon na dtáirgí arna seiceáil; – líon na dtáirgí neamhchomhlíontacha i measc siúd a seiceáladh; – an cineál neamhchomhlíonta a thángthas air. Bunófar na táscairí forfheidhmithe ar fhaisnéis arna soláthar ag na húdaráis um fhaireachas margaidh trí: – an córas RAPEX; – bunachar sonraí ginearálta arna mbunú faoi Airteagal 23 den Rialúchán maidir leis an gCreat Reachtach Nua 765/2008 le haghaidh malartaithe faisnéise i measc na mBallstát ar ghníomhaíochtaí faireachais margaidh agus ar tháirgí neamhchomhlíontacha (ICSMS); – na nósanna imeachta um fhógra a thabhairt maidir leis an gclásal cosanta. Beifear in ann an neamhchomhlíonadh a bhrath chomh maith trí ghearáin a chuirfear faoi bhráid an Choimisiúin. I comhréir leis an mbeartas maidir le “Rialáil chliste”, déanfaidh an Coimisiún meastóireacht ar éifeachtacht an Rialacháin um Chábla-bhealaí taobh istigh de thréimhse cúig bliana suas le huasmhéid deich mbliana i ndiaidh dáta chur i bhfeidhm an Rialacháin, ag bunú na faisnéise ar aiseolas a gheofar ó na sásraí atá leagtha amach thuas.